דניאל פאר

דניאל פאר (2 בינואר 1943 – 28 בספטמבר 2017) היה מבכירי העיתונאים והשדרים ברדיו ובטלוויזיה בישראל. נולד בשם דניאל פרוידנריך בארץ ישראל. למד בבית ספר בלפור ובתיכון עירוני א' שבתל אביב. הוא החל את דרכו בשידור בגיל 12, בתוכנית לנוער "הכל בכל מכל בה", במסגרת אולפן הילדים התל אביבי של קול ישראל. השתתף בהגשת התוכנית "חץ וקשת – המיקרופון לרשות הגדנ"ע" בגלי צה"ל, כחבר בלהקת הגדנ"ע. שירת בצה"ל כמראיין פסיכוטכני. למד ספרות עברית ובלשנות אנגלית באוניברסיטה העברית, ובמקביל קיבל תעודת הוראה באנגלית. לאחר התואר הראשון המשיך בלימודי אנגלית לתואר שני ותקשורת ב"מכון לקומוניקציה" באוניברסיטה. בשנת 1962, מיד עם שחרורו מצה"ל, התקבל פאר ל"קול ישראל" כקריין. במסגרת עבודתו שימש כקריין חדשות והגיש תוכניות רבות, בהן "יומן השבוע" ו"רדיו-עשרה", שזיכתה אותו בפרס רשות השידור. בשנת 1969 מונה לראש מדור הקריינים. ב-1966–1967 עבד כעורך, כתב ושדר במחלקה העברית של הבי. בי. סי. בלונדון. את דרכו בטלוויזיה החל בשנת 1970 כמגיש בתוכנית "בכותרת ובשוליים". בשנת 1971 סיים את עבודתו ברדיו, ועבר למחלקת החדשות בטלוויזיה. לאורך השנים הגיש את "מבט", את "בוקר טוב ישראל", משדרים מיוחדים ומבזקי חדשות, ושימש בתקופות שונות כתב, ראש דסק חדשות חוץ, ראש דסק הדרכה ועורך-משנה של "מבט". במשך עשר שנים, בין 1973–1983 היה מזוהה עם תוכנית הצרכנות "כלבוטק", שהיה ממייסדיה והמנחה הראשון שלה, ועימה זכה פעמיים בפרס כינור דוד. ב-1979 הנחה לצד ירדנה ארזי את תחרות האירוויזיון שנערכה בישראל. בראשית שנות השמונים הנחה פאר בין היתר את פסטיבל למנצח שיר מזמור בחנוכה תשמ"א, וארבע מתחרויות קדם האירוויזיון. בהמשך שנות השמונים היה בין מנחי תוכנית האירוח "שעה טובה". ב-16 בפברואר 1983 הגישו פאר ודליה מזור את מהדורת מבט הראשונה בצבע. ב-13 בדצמבר 1987 הנחה והיה שותף לעריכתה של תוכנית חדשה בנושא תחבורה, שנקראה "גלגלים" ובהמשך שונה שמה ל"על גלגלים", והיא שודרה עד שנת 1994. בשנים 1983–1985 שימש שליח חינוכי של הקרן הקיימת לישראל בקנדה. בשנים 1989–1990 דיבב את דמות המספר בסדרה המצוירת לילדים "עמיקו וחבריו". ב-6 בנובמבר 1995 הנחה את טקס הלוויית יצחק רבין. ב-1998 בשנת היובל למדינה הנחה את טקס הענקת פרסי ישראל. בשנת 2003 הוכתר ליקיר התנועה לאיכות השלטון. בשנים 2006–2007 הגיש בתוכנית "כך היה" בערוץ הראשון פינה בשם "היום לפני". פאר פרש לגמלאות בסוף ינואר 2010, לאחר כ-48 שנות שידור. בשנים 2010–2013 הצטרף לצוות התוכנית "טל-כרם" - הטלוויזיה הקהילתית מרכז קהילתי בית הכרם ירושלים. פאר נפטר ב-28 בספטמבר 2017, בגיל 74, לאחר שלקה בשבץ מוחי. היה נשוי ואב לארבעה, ביניהם בנו ירון פאר, מנחה בערוץ הקניות. עמית קוטלר, "מהיום, גם בצבע", באתר ynet, 5 בינואר 2010 יעקב אחימאיר‏, דניאל פאר כמשל חברתי, באתר וואלה, 6 בינואר 2010 יובל הימן, פאר היצירה: דניאל פאר בראיון פרידה, באתר nrg‏, 18 בינואר 2010 מתן שירם, ‏דניאל פאר: "מגישים צעירים הם לא סמכותיים", באתר גלובס, 20 בינואר 2010 יעקב בר-און, ללא שונאים, ללא מרפקים, ללא עבודה, באתר News1 מחלקה ראשונה, 26 בפברואר 2010 דניאל פאר(הקישור אינו פעיל), באתר "טל-כרם" אירוויזיון 1979 בנייני האומה ירושלים, בהנחיית דניאל פאר וירדנה ארזי פסטיבל למנצח שיר מזמור תשמ"א, בהנחיית דניאל פאר קדם אירוויזיון 1982 בהנחיית דניאל פאר קדם אירוויזיון 1983 בהנחיית דניאל פאר ודליה מזור דניאל פאר, במסד הנתונים הקולנועיים IMDb (באנגלית) דניאל פאר, באתר ארכיון הסרטים הישראלי בסינמטק ירושלים בעקבות מותו: מערכת כאן ועכשיו, קולו נדם: העיתונאי והמגיש דניאל פאר מת בגיל 74, באתר כאן – תאגיד השידור הישראלי, 28 בספטמבר 2017 אלכסנדר כץ, "עיתונאי וג'נטלמן": מגיש הטלוויזיה דניאל פאר נפטר, באתר אייס, 28 בספטמבר 2017 רן בוקר, "איש ענק, המורה שלנו לאורך הדרך": פרידה מדניאל פאר, באתר ynet, 28 בספטמבר 2017 שגיא בן נון‏, "כלבוטק", אירוויזיון ושידור בצבע: הרגעים שלא נשכח מדניאל פאר, באתר וואלה, 28 בספטמבר 2017 להתראות, איש טלוויזיה: הרגעים הגדולים של דניאל פאר, באתר ynet, 28 בספטמבר 2017 סמדר שיר, כאן הסתיימו שידוריו, באתר "ידיעות אחרונות", 3 באוקטובר 2017 אורין ויינברג, האיש שבצבע: הזיכרונות של דניאל פאר, באתר ynet, 18 בספטמבר 2018 קרן נתנזון, כאן לא תמו שידורינו, באתר ynet, 31 בינואר 2010 קרן נתנזון, דניאל פאר עוזב את ערוץ 1, באתר ynet, 4 בינואר 2010 מגיש הטלוויזיה דניאל פאר הלך לעולמו בגיל 74, באתר ynet, 28 בספטמבר 2017